വിടവാങ്ങിയത് പ്രകൃതിയെയും പുസ്തകത്തെയും പ്രണയിച്ച കൂട്ടുകാരന് മാവേലിക്കര: പരിസ്ഥിതി പ്രവര്ത്തകനും ആഴ്ചമരം കൂട്ടായ്മയുടെ സ്ഥാപകനുമായ ചെട്ടികുളങ്ങര കണ്ണമംഗലം തെക്ക് സംഘമിത്രയില് സജിത്ത് സംഘമിത്രയുടെ വേര്പാട് അപ്രതീക്ഷിതമായി. കുടുംബസമേതമുള്ള യാത്രയ്ക്കിടെ നെഞ്ചുവേദനയെത്തുടര്ന്നായിരുന്നു മരണം. പ്രകൃതിയെയും മരങ്ങളെയും പുസ്തകങ്ങളെയും ഏറെ സ്നേഹിച്ച സജിത്തിന് വലിയ സൗഹൃദക്കൂട്ടവുമുണ്ടായിരുന്നു. ജീവിത പ്രതിസന്ധികളെ കുട്ടിക്കാലം മുതലേ നേരിട്ട് ജീവിതം പച്ചപിടിപ്പിക്കാനുള്ള ശ്രമത്തിനിടെയാണ് അപ്രതീക്ഷിതമായി സജിത്തിന്റെ വേര്പാട് സംഭവിച്ചത്. ചെട്ടികുളങ്ങരയിലെ കൂട്ടായ്മകളില് സജിത്ത് വിദ്യാഭ്യാസകാലം മുതലേ സജീവമായിരുന്നു. ഈരേഴ ഗ്രാമവേദിയുടെ പ്രവര്ത്തനങ്ങളിലൂടെയായിരുന്നു തുടക്കം. ചെട്ടികുളങ്ങര പൈതൃക സാംസ്കാരികകേന്ദ്രം, ഒരുമ സാംസ്കാരികവേദി എന്നിവയുടെ സെക്രട്ടറിയായി പ്രവര്ത്തിച്ചു. കണ്ണമംഗലം തെക്ക് ഹൈന്ദവകരയോഗം സെക്രട്ടറിയായും പ്രവര്ത്തിച്ചിട്ടുണ്ട്. ഇതിനിടെയാണ് ആഴ്ചമരം എന്ന പേരില് പരിസ്ഥിതി സംഘടന രൂപീകരിക്കുന്നത്. ഒരു കൂട്ടം സുഹൃത്തുക്കളുടെ നേതൃത്വത്തില് ആഴ്ചയില് ഒരു മരമെങ്കിലും നട്ടു സംരക്ഷിക്കുക എന്ന ലക്ഷ്യത്തോടെയായിരുന്നു പ്രവര്ത്തനം. കലിംഗ ഭരിച്ചിരുന്ന അശോകചക്രവര്ത്തിയുടെ മകളായ സംഘമിത്രയുടെ പേര് തന്റെ പേരിനൊപ്പം കൂട്ടിച്ചേര്ക്കുകയായിരുന്നു സജിത്ത്. ബുദ്ധമത പ്രചാരണത്തിനിടെ വൃക്ഷങ്ങളെയും മണ്ണിനെയും സ്നേഹിക്കാന് പഠിപ്പിച്ച സംഘമിത്രയോടുള്ള ഇഷ്ടം പേരിനൊപ്പം ചേര്ത്ത് അദ്ദേഹം പരിസ്ഥിതിയെയും മണ്ണിനെയും സ്നേഹിക്കാന് മറ്റുള്ളവരെ ഉദ്ബോധിപ്പിച്ചു. അനുഷ്ഠാന കലയായ തീയാട്ടിന്റെ പ്രഭാഷണങ്ങള് നടത്തി നാടന്കലയുടെ അഭിവൃദ്ധിക്കായും യത്നിച്ചു. മാന്നാറിലെ സ്വകാര്യ ഒപ്റ്റിക്കല്സില് ജോലി ചെയ്തും ചെറിയ രീതിയില് കാറ്ററിങ് ജോലികള് ചെയ്തും അച്ചാറുകള് നിര്മിച്ചും ജീവിതത്തെ മുന്നോട്ടു കൊണ്ടു പോവുകയായിരുന്നു സജിത്ത്. ജീവകാരുണ്യ പ്രവര്ത്തനങ്ങളിലും സജീവമായിരുന്നു. യു.പ്രതിഭ എം.എല്.എ ഉള്പ്പെടെയുള്ളവര് വീട്ടിലെത്തി അന്ത്യോപചാരം അര്പ്പിച്ചു. സംസ്കാരച്ചടങ്ങുകള്ക്കു ശേഷം അനുശോചനയോഗം ചേര്ന്നു. നഗരസഭാ മുന് ചെയര്പേഴ്സന് ലീലാഅഭിലാഷ് അധ്യക്ഷത വഹിച്ചു. ജില്ലാ പഞ്ചായത്ത് മുന് അംഗം ജേക്കബ്ഉമ്മന്, രഘു, സുരേഷ്കുമാര്, ഗോപന് ഗോകുലം, എസ്.അഭിലാഷ്, ഡി.അനില്പ്രസാദ്, ഗോപന്ഗോപിനാഥ്, ഗോപകുമാര് തുടങ്ങിയവര് പങ്കെടുത്തു. സജിത്തിന്റെ വേര്പാട് മാന്നാറിനും നൊമ്ബരമായി മാന്നാര്: ചെട്ടികുളങ്ങര കണ്ണമംഗലം തെക്ക് സംഘമിത്രയില് പരേതനായ ശിശുപാലന്റെ മകന് സജിത്തിന്റെ ആകസ്മിക വേര്പാട് മാന്നാറിനും നൊമ്ബരമായി. ആഴ്ച മരം പദ്ധതിയുടെ സ്ഥാപകനായ സജിത്ത് മാന്നാറിലെ സ്വകാര്യ ഒപ്റ്റിക്കല്സില് ജീവനക്കാരനാണ്. മാന്നാറിലും വലിയൊരു സുഹൃത്ത് വലയമുണ്ട്. പരുമലക്കടവില് ഓട്ടോ സ്റ്റാന്ഡിന് സമീപം കായ്ഫലമുള്ള പേരമരം സാമൂഹിക വിരുദ്ധര് തീയിട്ട് കരിച്ചുകളഞ്ഞപ്പോള് സജിത്തിന്റെ നേതൃത്വത്തില് പ്രതിഷേധം നടത്തുകയും പകരം പേരത്തൈ നട്ടുപിടിപ്പിക്കുകയും ചെയ്തിരുന്നു.